CELEX: 62009TN0148
Language: sk
Date: 2009-04-09 00:00:00
Title: Vec T-148/09: Žaloba podaná 9. apríla 2009 — Trelleborg/Komisia

20.6.2009   
            
            
               SK
            
            
               Úradný vestník Európskej únie
            
            
               C 141/52
            
         Žaloba podaná 9. apríla 2009 — Trelleborg/Komisia
   (Vec T-148/09)
   2009/C 141/107
   Jazyk konania: angličtina
   
      Účastníci konania
   
   
      Žalobkyňa: Trelleborg AB (Trelleborg, Švédsko) (v zastúpení: J. Joshua a E. Aliende Rodríguez, právnici)
   
      Žalovaná: Komisia Európskych spoločenstiev
   
      Návrhy žalobkyne
   
   
               —
            
            
               čiastočne zrušiť článok 1 napadnutého rozhodnutia v rozsahu, v akom sa týka žalobkyne, prinajmenšom ale v akom konštatuje akékoľvek protiprávne konanie žalobkyne pred 21. júnom 1999,
            
         
               —
            
            
               znížiť pokutu uloženú žalobkyni v článku 2 a tým opraviť zrejmé chyby v rozhodnutí,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žalobkyňa žiada zrušenie rozhodnutia Komisie K(2009) 428 v konečnom znení z 28. januára 2009 týkajúceho sa konania podľa článku 81 Zmluvy ES a článku 53 Dohody o EHP (vec COMP/39406 — morské potrubie) v rozsahu, v akom sa v ňom konštatuje jej účasť na jedinom a pokračujúcom protiprávnom konaní v oblasti morského potrubia v EHP, ktoré spočívalo v rozdelení zákaziek, stanovení cien, stanovení kvót, stanovení predajných podmienok, geografickom rozdelení trhu a výmene obchodných citlivých informácií týkajúcich sa cien, objemov predaja a verejných zákaziek. Ďalej žiada o zníženie jej uloženej pokuty.
   Žalobkyňa svoju žalobu opiera o dva dôvody.
   Po prvé žalobkyňa tvrdí, že právo Komisie ukladať pokuty za obdobie pred 21. júnom 1999 je podľa článku 25 ods. 1 nariadenia č. 1/2003 premlčané a teda Komisia sa údajne dopustila zjavne nesprávneho posúdenia skutkových okolností a zjavne nesprávneho právneho posúdenia tým, že konštatovala, že sa žalobkyňa dopustila jediného a trvajúceho protiprávneho konania.
   Po druhé tvrdí, že Komisia nemá legitímny záujem na konštatovaní porušenia za prvé obdobie, ktoré skončilo v máji 1997.